Med ét var det slut og en tung dyne af mismod sænkede sig over byen. Det skal der laves om på nu, og derfor har to kvinder taget initiativ til en helt ny butik, der skal bringe glæden tilbage til byen.  - Det er så dejligt, at der nu sker noget positivt her på Gjøl, og at folk virkeligt bakker op om projektet. På bare seks uger er det lykkedes at finde lokaler, skaffe varer, male og gøre klar. Det er virkeligt en holdindsats, forklarer Susanne Vestergaard, der sammen med veninden Lonni Vad Dam Daugaard har startet Gjøl GaveGodter op. At byens store erhverv indtil for nyligt var minkavl ses også tydeligt i butikken. En lokal minkavler har doneret et par paller minkbure og redekasser fra sin nedlagte farm til butikken. Nu sælges redekasserne som påskepynt og brugskunst, og trådburene går som varmt brød. De fleste varer er fremstillet af lokale erhvervsdrivende og ildsjæle og butikken drives af frivillige kræfter: - Vi har et antal medlemmer. De aktive medlemmer kan sælge deres varer, og de passive medlemmer støtter bare økonomisk og frivilligt. På den måde skal vi ikke tjene ret mange penge for, at butikken kan køre, og så har man et sted at gå hen og drikke et glas vin og spise en kage, lyder det fra Susanne Vestergaard. Spørger man de fremmødte kunder, er den nye butik et rigtigt godt supplement til byen: - Vi trænger til noget positivt og noget nyt og det er jo fantastisk hvad det her lille samfund kan, når man løfter i flok. Det er bare et rigtigt godt initiativ, siger Jesper Rasmussen og suppleres af Lone Mølgaard, der benyttede åbningsdagen til blandt andet at købe honning og en træskål: - Jeg kommer oprindeligt fra Aarhus, og så kan man godt komme til at tænke ”Hvad kan de egentligt heroppe nordpå”, men det er altså helt utroligt så mange ildsjæle der er på Gjøl og så fyldte med idéer de er, griner hun.

Referat:
Det seneste års tid har Gjøl været på alles læber. Byen med flere minkavlere pr. indbygger end noget andet sted i Danmark.